CELEX: 62014CN0485
Language: el
Date: 2014-11-03 00:00:00
Title: Υπόθεση C-485/14: Προσφυγή της 3ης Νοεμβρίου 2014 — Ευρωπαϊκή Επιτροπή κατά Γαλλικής Δημοκρατίας

12.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 7/18
            
         Προσφυγή της 3ης Νοεμβρίου 2014 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-485/14)
   (2015/C 007/24)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J.-F. Brakeland και W. Roels)
   
      Καθής: Γαλλική Δημοκρατία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία παρέβη τις υποχρεώσεις που υπέχει από το άρθρο 63 της Συνθήκης για τη Λειτουργία της Ευρωπαϊκής Ένωσης και το άρθρο 40 της συμφωνίας για τον Ευρωπαϊκό Οικονομικό Χώρο, απαλλάσσοντας από τα τέλη μεταβιβάσεως εκ χαριστικής αιτίας τις δωρεές και τα κληροδοτήματα προς δημόσιους ή κοινωφελείς οργανισμούς, μόνον εφόσον οι οργανισμοί αυτοί είναι εγκατεστημένοι στη Γαλλία ή σε κράτος μέλος ή συμβαλλόμενο μέρος στη συμφωνία για τον Ευρωπαϊκό Οικονομικό Χώρο, το οποίο έχει συνάψει διμερή σύμβαση με τη Γαλλία, και
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά την Επιτροπή, η γαλλική νομοθεσία, όπως ερμηνεύεται από τη φορολογική διοίκηση, απαλλάσσει από τα τέλη μεταβιβάσεως εκ χαριστικής αιτίας τις δωρεές και τα κληροδοτήματα προς δημόσιους ή κοινωφελείς οργανισμούς, μόνον εφόσον οι οργανισμοί αυτοί είναι εγκατεστημένοι στη Γαλλία ή σε κράτος μέλος ή συμβαλλόμενο μέρος στη συμφωνία για τον Ευρωπαϊκό Οικονομικό Χώρο, το οποίο έχει συνάψει διμερή σύμβαση με τη Γαλλία. Η Επιτροπή φρονεί ότι αυτό αποτελεί περιορισμό των κινήσεων κεφαλαίων ο οποίος αντιβαίνει στις διατάξεις του άρθρου 56 ΕΚ και του άρθρου 40 της συμφωνίας ΕΟΧ.
   Προς δικαιολόγηση της συγκεκριμένης επιλογής η Γαλλική Δημοκρατία υποστηρίζει ότι η γαλλική νομοθεσία προβαίνει σε διάκριση μεταξύ φορολογούμενων που δεν τελούν σε αντικειμενικά συγκρίσιμη κατάσταση και, επικουρικώς, επικαλείται λόγο γενικού συμφέροντος που στηρίζεται στην ανάγκη εξασφαλίσεως της εισπράξεως του φόρου.
   Η Επιτροπή αμφισβητεί τη δικαιολογία αυτή. Κατά την Επιτροπή, οι επίμαχες διατάξεις προβαίνουν σε διάκριση βάσει αμιγώς γεωγραφικών κριτηρίων. Επίσης, η Επιτροπή εκτιμά ότι η επίκληση του λόγου γενικού συμφέροντος δεν πληροί τις προϋποθέσεις που έχουν τεθεί από τη νομολογία και ειδικότερα από την απόφαση Persche (1). Τέλος, η Επιτροπή εκτιμά ότι ο περιορισμός των κινήσεων κεφαλαίων είναι, σε κάθε περίπτωση, δυσανάλογος.
   
      (1)  Απόφαση Persche, C-318/07, ECLI:EU:C:2009:33